Hans Kristian Skibby (DD), 2026-02-26:
Tak, hr. formand.
Som jeg sagde ved førstebehandlingen, er der ingen tvivl om, at Danmark er og bliver mulighedernes land.
Det var det også i tirsdags, da regeringen havde første behandling af det her besynderlige lovforslag, hvor man åbenlyst prøver at købe sig til stemmer.
Der er ingen tvivl om, at der er nogle spindoktorer, som regeringen i øvrigt har fået rigtig mange af i løbet af de seneste 3½ år, som har medført, at man så har en trang til at tænke strategiske tanker.
Det skal man sådan set også have lov til; det har vi ikke noget imod i Danmarksdemokraterne.
Vi synes bare ikke, at det i så vidtløftig en grad skal foregå for skatteborgernes penge.
Det her lovforslag, som regeringen nu lægger frem med et flertal her i Folketinget, betyder, at man vil bruge 4,5 mia. kr. på åbenlys valgpropaganda her i Folketinget.
Det er designet til, at der skal gennemføres en valgkamp, hvor man så hos udvalgte befolkningsgrupper kan sige: Her kan I bare se; SVM-regeringen leverer!
De leverer nogle penge tilbage til borgerne, der selv har betalt dem, og så forventer de, at borgerne skal sige tusind tak og bukke, og så skal de i øvrigt gå ned og sætte kryds ved et af de tre partier, som står bag regeringen.
Det synes vi i Danmarksdemokraterne er bluff ved højlys dag, og vi tror faktisk, at der i løbet af den valgkamp, der vil komme, også vil være flere og flere, der vil finde ud af, at det her simpelt hen er noget af det mest besynderlige, en regering nogen sinde har gennemført af økonomisk designerpolitik lige op til et folketingsvalg.
Det er besynderligt, at regeringen åbenbart vil stå på mål for, at der siden sidste valg er blevet så mange fattige og forsultede mennesker i Danmark, at 2 millioner mennesker skal have en check af staten.
Jeg siger bare velbekomme – det er Danmark på støtten!
Vi er afhængige af mediecheck og energicheck og alt muligt andet, og nu skal vi også have en fødevarecheck.
Og jo mere afhængige vi bliver, jo mere rødt stemmer vælgerne.
Det må være det, man ligesom vurderer, altså at det er en af de strategiske tanker bag SVM-regeringen.
Så ved jeg godt, at Venstre siger, de ikke er røde, men det er de nu i forhold til det lovforslag her; de har i hvert fald parkeret det liberale anker helt ude i garderobeskabene.
Sådan må det desværre være.
Ved førstebehandlingen sagde jeg også på vegne af Danmarksdemokraterne, at det i forhold til fremgangsmåden med, at der gennemføres en lovbehandling som den her som en hastebehandling, ikke er rimeligt, at der kun er 3 dage til høring.
Blandt andet har Udbetaling Danmark, der hører under ATP, også været ude klart at præcisere, at de ikke synes, at det er god forvaltningsskik, når man går ind og gør det her.
Der er 37 steder i lovforslaget, hvor der står fejl, fejl, fejl osv.
Alligevel sidder man hernede som socialdemokrat og moderat og opfører sig som en lille, sød gris, der er kommet i skumbad.
Det, man gør her, er jo ikke i orden.
Så kan man godt grine af det, men jeg har ikke noget imod, at grise kommer i skumbad, men det ændrer jo ikke på, at I ikke bliver rene af det.
Så bliver statsministeren helt rundt på gulvet.
Men det ændrer ikke på, at det altså er designerpolitik af værste skuffe, og jeg synes egentlig ikke, at en regering kan være det bekendt.
2 millioner vælgere skal have en check, og så er der cirka lige så mange, der skal have en lang næse.
Det må så åbenbart være regeringens politik.
Så kan man jo godt som danmarksdemokrat undre sig over, at hver tredje af de her checks havner hos de allerrigeste her i Danmark.
De havner bl.a. hos folk, der har mere end 500.000 kr. stående i banken eller i obligationer og noterede aktier.
114.000 af dem har fritidshus og bar og åben pejs, men alligevel mener SVM-regeringen ikke, at de har råd til selv at købe deres fødevarer.
Jeg synes simpelt hen, at det er for meget, og det er også derfor, at vi i Danmarksdemokraterne var med på at stille en række ændringsforslag.
Under førstebehandlingen var der regeringspartier, som i forbindelse med svar her i Folketinget, det var Moderaterne, mente, at der er en fejludbetalingsprocent på 30, og det måtte man acceptere af hensyn til de 70 pct.
Jeg må bare lige minde om, at 30 pct. af 4,5 mia. kr. er 1,3 mia. kr. i fejludbetaling.
Det vil sige, at der er en registreret fejludbetaling på 1,3 mia. kr.
Jeg går ud fra, at det så må være checkene til dem, der er den rigeste halvdel af vælgerne, og som får en fødevarecheck.